To co kożdego roku… ściepna 10 kilo. Coś do zdrowio… ciepna kurzyni. I jeszcze coś rychtyg ambitnego… rajza naôkoło świata!
Toć, postanowiynia trza mieć ambitne. Tak tyż pedzieli se w Chorzowie. To nic, że Ruch chwilo na ôstatnim placu w I lidze, a nojnowocześniejszy na świecie stadiōn anno domini 1935 troszka sie postarzoł. Trza dziwać sie do przodku. A prziszłość (ni moge być inaczyj) rysuje sie kolorowo! Abo Ruch doczkoł sie zaś dobrych PR-owcōw abo rychtyg idzie ku dobrymu…
Prezes Paterman zrobiōł dobre wrażyni na Prezydyncie i radnych Chorzowa. Ruch dostanie dofinansowani z miasta (a dokładnij miasto kupi akcje klubu). Znojdōm sie piniōndze na stadiōn, ale nic za darmo… Ruch musioł przody wykozać sie szporobliwościōm. Bezmałaś kożdego kotloka przed wydaniym ôglōndo sie tam tera po trzi razy. Ôd fusbalistōw po Zarzōnd kożdy zarobio mynij. Stare dłōgi sōm spłocane i Ruch po leku wyłazi nad kryska (przinajmij tak sie ofyn godo).
W Chorzowie niydowno skōńczyła sie wieczno budowa Stadiōnu Ślōnskigo. Złośliwi padajōm, że znod sie nowy maras w kery idzie wyciepywać piniōndze. Niy tak downo tymu godało sie zresztōm, że Ruch durś przekludzi sie na Stadiōn Ślōnski, co zdałoby sie synsowne, ale fachmany wyliczyły, że klub yno by do tego dopłocoł i hneda jeszcze bardzij zatoplołby sie w dłōgach. Tera bezmałaś Ruch chce robić na Ślōnskim yno nojważniyjsze szpile (z GieKSōm abo Sosnowcym), reszta przi Cichej kaj za jakiś 4 lata mo już stoć wysztryndzōny stadiōn na 16-tys. kibicōw.
Postanowiyniym nr 1 zostowo awans do Ekstraklasy, ale sam już cudōw ni ma. Tabeli niy ôcyganiymy. Latoś trza dać pozōr coby niy sfurgnōnć.
PS. Piyrszego Majstra Ruch robiōł na szpilplacu, kery niy bez cufal mianowany bōł „Hasiokiym”. Ok, czasy trocha sie zmiyniły. Na grubach niy robiōm kōnie, a rolady kupuje sie już poswijane. Niy idzie w 2018 mieć klubu w Ekstraklasie i kozać groczōm tyrać po hasiōwie za „Bōg zapłać”. Inwestycje na miara XXI wieku, ale ambicjo jak „za Hasioka” i bydzie dobrze!
szl_Latn szl_Latn szl_Latn szl_Latn szl_Latn szl_Latn